Ing paresidhenan Pasuruan kathah candhi, karaton tuwin balumbang padusan ingkang sae sarta alus pandamêlipun, inggih punika candhi Singasari (cungkup) ingkang dipun damêl sela dasaripun banon, sacakêtipun candhi wau wontên malih candhi 4 ananging sampun sami rêbah. Ing sawetanipun kitha Malang, inggih punika ing têmpuranipun lèpèn Banga kalihan lèpèn Brantas, wontên patilasan kitha bêdhah, ingkang banonipun sami dipun pêndhêti tiyang ing Malang, kadamêl tomboking griya. Ing kitha Batu tuwin Ngantang wontên tilas damêlan Indhu warni-warni sarta misuwur, inggih punika padusan Ngaglik tuwin candhi tuwin sumbêr Singasari. Ing sakidulwetanipun kitha Malang wontên candhinipun satunggal, ingkang sae pandamêlanipun inggih punika candhi Kidhal, ananging sami-sami candhi ing Malang ingkang misuwur piyambak, inggih punika candhi Tumpang (candhi Jaha) ing sacakêtipun kitha Tumpang dhistrik Pakis, sarta candhi wau mèh sawarni kalihan candhi Panataran. Ing Bangil sacakêtipun Kasri, wontên candhinipun Putrijawi. ing Prabalingga kapetang botên kathah patilasan Indhu, bokmênawi saking dèrèng kasumêrêpan ing tiyang. Ing Lumajang sacakêtipun dhukuh Pananggal, wontên candhinipun Ardipura. Dene candhi ing Prabalingga ingkang misuwur namung candhi Jabung. Ing saantawisipun [sa...]